Diari Oficial de la Generalitat Valenciana


Sumari del DOGV 2511, del 19-05-1995 (1995/834749)

ORDRE de 25 d'abril de 1995, de la Conselleria d'Educació i Ciència, per la qual es convoquen llicències per estudis per al curs escolar 1995-1996, destinades a funcionaris de carrera docent de la Comunitat Valenciana en situació d'activitat en centres públics o serveis psicopedagògics escolars de la Conselleria d'Educació i Ciència.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/04/25/(8)/dof/vci/html**

### Dades del document

Número de DOGV
:   2511

Data del DOGV
:   19-05-1995

Secció del DOGV
:   DISPOSICIONS GENERALS

Número del document
:   1995/834749


Data del document
:   25-04-1995

Organisme emissor
:   Conselleria d'Economia i Hisenda

Tipus de document
:   Ordre

ORDRE de 25 d'abril de 1995, de la Conselleria d'Educació i Ciència, per la qual es convoquen llicències per estudis per al curs escolar 1995-1996, destinades a funcionaris de carrera docent de la Comunitat Valenciana en situació d'activitat en centres públics o serveis psicopedagògics escolars de la Conselleria d'Educació i Ciència.   
L'article 56 de la Llei Orgànica 1/1990, de 3 d'octubre, d'Ordenació General del Sistema Educatiu, assenyala que periòdicament el professorat haurà de realitzar activitats d'actualització científica, didàctica i professional en els centres docents, en institucions formatives específiques, en les universitats i, en el cas del professorat de Formació Professional, també en les empreses.  
Una de les accions planificades per l'administració educativa són les llicències per estudis, ja que faciliten als professionals de lUensenyament la possibilitat d'elegir per si mateixos opcions de formació permanent i promoció professional.  
La Conselleria d'Educació i Ciència, en el marc del Pla de Formació del Professorat, ha estat realitzant des del curs 1988-89 la convocatòria de llicències per estudis.  
Per tot això, i fent ús de les competències que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE:  
Primer. Convocatòria  
Convocar un concurs de mèrits per a concedir 106 llicències per estudis durant el curs 1995/96, dirigides a mestres i professors destinats en centres públics i serveis psicopedagògics escolars de la Conselleria d'Educació i Ciència, en les modalitats que figuren en l'annex I d'aquesta convocatòria i que són: llicenciatures o enginyeria, tesis doctorals, altres estudis i projectes d'investigació didàctica, científica, educativa i organitzativa.  
Segon. Finançament  
El finançament de les substitucions del professorat seleccionat en aquesta convocatòria, es realitzarà, durant l'exercici econòmic de 1995, a càrrec del capítol I dels programes 422.20 i 422.30.   
Tercer. Candidats  
Podran participar en el concurs els funcionaris i les funcionàries pertanyents als cossos o escales que es detallen a continuació i complesquen els requisits indicats en l'apartat quart:  
1. Mestres.  
2. Professors d'Ensenyament Secundari.  
3. Professors tècnics de Formació Professional.  
4. Professors d'escoles oficials d'idiomes.  
5. Professors de Música i Arts Escèniques.  
6. Mestres de taller d'Arts Plàstiques i Disseny.  
7. Professors d'Arts Plàstiques i Disseny.  
8. Catedràtics de Música i Arts Escèniques.  
9. Cossos i escales docents declarats a extingir.  
Quart. Condicions  
Els candidats hauran de tenir els requisits següents:  
4.1 Ser funcionari de carrera en la situació de servei actiu durant els cursos 1994-1995 i 1995-1996 en centres públics o Serveis Psicopedagògics Escolars de la Conselleria d'Educació i Ciència.  
4.2 Tenir, com a mínim, cinc anys d'antiguitat en serveis prestats en qualitat de funcionari de carrera o interí, comptant aquest curs acadèmic.   
4.3 No estar destinat en comissió de serveis durant el període per al qual se sol·licita la llicència.  
4.4 No haver obtingut en els sis últims cursos una llicència per estudis atorgada per la Conselleria d'Educació i Ciència, pel Ministeri d'Educació i Ciència o altres comunitats autònomes; aquesta condició no serà exigida al professorat que va obtenir una llicència per estudis per primera vegada en el curs 1994-1995 , que sol·licite pròrroga d'aquesta per al curs 1995-1996, i que complesca les condicions de participació d'aquesta base.   
4.5 Cursar un mínim de quatre o dues asignatures, o equivalents en crèdits, segons es sol·licite llicència per estudis per un període anual o quadrimestral respectivament. Aquest requisit sols es demanarà quan es sol·licite llicència per a realitzar estudis acadèmics, bé per la modalitat de llicenciatura o d'altres estudis.  
4.6 Obtenir, com a mínim, cinc punts en l'apartat 1 del barem dels annexos IV o V d'aquesta convocatòria segons sol·licite per primera vegada o demane pròrroga.  
Cinqué. Sol·licituds i lloc de presentació  
1. Les sol·licituds, juntament amb la documentació corresponent, es dirigiran a la direcció territorial d'Educació, segons el model de l'annex II.  
2. La presentació de sol·licituds i documentació es realitzarà al registre general de les direccions territorials d'Educació, als centres d'Informació, Iniciatives i Reclamacions de la Generalitat Valenciana, a les oficines de Correus, sempre que es presente en sobre obert, per a ser datada i segellada pel funcionari de correus abans de certificar-ho, o a qualsevol altre dels que s'indiquen en l'article 38 de la Llei de Règim Jurídic de les Administracions Públiques i del Procediment Administratiu Comú.  
En tot cas, les sol·licituds s'adreçaran a la Direcció Territorial d'Educació i Ciència que corresponga segons el lloc de treball del sol·licitant.   
3. El termini de presentació serà de 30 dies naturals a partir de l'endemà de la publicació d'aquesta ordre en el Diari Oficial de la Generalitat Valenciana.  
Sisé. Documentació  
S'adjuntarà a la instància de sol·licitud la documentació següent:  
1. Professors que sol·liciten llicència per primera vegada:  
a) Full de serveis certificat per les direccions territorials d'Educació. En el cas del professorat que pertany al cos de Secundària, d'ensenyaments artístics i de l'escola oficial d'idiomes podrà estar certificat pel centre en què estiga adscrit el sol·licitant. Aquest full de serveis estarà tancat el 31 d'agost de 1995, per al professorat del cos de mestres, i el 30 de setembre de 1995, per al professorat del cos d'ensenyament secundari o d'altres cosos.  
b) Original i còpia del projecte d'estudis o treballs que es realitzaran durant el període de la llicència, segons s'indica en l'annex III de l'Ordre.  
c) Acreditació dels mèrits acadèmics, professionals o de qualsevol tipus relacionats amb els estudis o treballs per als quals demana la llicència. Aquests seran justificats mitjançant els documents que s'especifiquen en l'annex IV d'aquesta ordre.  
d) Relació numerada, datada i signada, de la documentació presentada seguint l'ordre que apareix en l'annex IV.  
2. Professors que sol·liciten pròrroga:  
Memòria documentada de les activitats realitzades durant el gaudi de la llicència, al llarg del curs 94-95, segons s'indica en l'annex V de l'ordre.  
No seran considerats, ni per tant valorats, els mèrits al·legats i no justificats com cal, ni els que es justifiquen fora del termini a què es refereix el punt 3r. de l'apartat 5é. de la present convocatòria.  
Seté. Modalitats  
La llicència se sol·licitarà per una sola modalitat i un període de durada, anual o quadrimestral, cas de sol·licitar els dos períodes, el participant ha de prioritzar-los en la sol·licitud.   
El professorat que sol·licite pròrroga de la llicència per estudis que actualment té, sols podrà fer-ho per aquella modalitat que consta en la Resolució de 11 de juliol de 1994, del director general de Personal de la Conselleria d'Educació i Ciència (DOGV 25.07.94).  
Vuité. Comissió seleccionadora  
La selecció de les sol·licituds, serà realitzada per una comissió presidida pel cap del Servei de Formació del Professorat o persona en qui delegue i constituïda per:  
- Els/les caps del Servei Territorial d'Educació de les Direccions Territorials d'Educació o un representant, designat pel director territorial.  
- Un inspector/a d'Educació que haja format part d'alguna de les comissions d'avaluació territorials, designat pel director general d'Ordenació i Innovació Educativa.   
- Un/a representant de la Direcció General de Personal, designat pel director general corresponent.   
- Un professor/a en activitat de centre públic d'ensenyament no universitari que haja format part d'alguna de les comissions d'avaluació territorial, designat pel director general d'Ordenació i Innovació Educativa.  
Hi actuarà com a secretari/ària, amb veu però sense vot, un funcionari/ària de la Direcció General d'Ordenació i Innovació Educativa.  
La Comissió tindrà facultats per a resoldre tots els dubtes que apareguen en la interpretació de les bases i la possibilitat d'entrevistar els sol·licitants si ho estima oportú.  
La Comissió Seleccionadora disposarà la constitució de comissions d'avaluació territorials, a l'efecte de valorar els mèrits, projectes d'estudi o treballs dels candidats.   
Aquestes comissions estaran formades, en cadascuna de les direccions territorials, pels membres següents:  
- Com a president/a de la comissió d'avaluació el/la cap del Servei Territorial d'Educació o el/la representant de la Direcció Territorial, en el seu cas.  
- Un inspector/a d'Educació, designat pel director territorial d'Educació.   
- Un director/a de CEP, designat pel director territorial d'Educació.  
- Un/a representant de personal de la direcció territorial, designat pel director territorial d'Educació.  
- Un professor/a en activitat, de centre públic d'ensenyament no universitari, designat pel director territorial d'Educació.  
Hi actuarà com a secretari/ària, amb veu però sense vot, un funcionari/ària de la Direcció Territorial.  
Les esmentades comissions ajustaran la seua actuació al que disposen els articles 22 i següents de la llei de Règim Jurídic de les Administracions Públiques i del Procediment Administratiu Comú.  
A les reunions de la Comissió Seleccionadora i de les comissions d'avaluació territorials, podrà assistir-hi, amb veu però sense vot, un/a representant de cadascun dels sindicats que formen part de la Mesa Sindical Sectorial d'Educació.   
Nové. Selecció de les sol·licituds. Criteris de selecció  
La Comissió Seleccionadora realitzarà, mitjançant les comissions d'avaluació territorials, una valoració de les sol·licituds per cadascuna de les modalitats oferides, tenint en compte:  
A) Els que sol·liciten llicència per estudis per primera vegada:  
La puntuació del barem que figura com a annex IV d'aquesta convocatòria, d'acord amb els següents criteris de selecció:  
1. Projectes de treball o estudis (màxim 8 punts).  
En les qualificacions dels projectes d'estudis corresponents a l'apartat 1 de l'annex IV, es tindran en compte les prioritats indicades en cadascuna de les diferents modalitats.  
2. Mèrits docents o de suport tècnic (màxim 10 punts).  
3. Activitats de formació permanent organitzades per les administracions educatives, les universitats o altres entitats de reconegut prestigi en matèria de formació del professorat i renovació pedagògica, i altres activitats homologades o subvencionades per la Conslleria d'Educació i Ciència (màxim 8 punts).  
4. Mèrits acadèmics (màxim 4 punts).  
5. Serveis prestats des de l'administració educativa relacionats amb la innovació pedagògica (màxim 2 punts).  
En cas d'empat entre els preseleccionats, aquest es dirimirà atenint-se successivament als criteris següents:  
a) Més puntuació en l'apartat 1 del barem.  
b) Més puntuació en l'apartat 2.1. del barem.  
c) Més puntuació en l'apartat 3 del barem.  
d) Entrevista amb la comissió.  
B) Els que sol·liciten pròrroga de la llicència per estudis que tenen actualment:  
La puntuació del barem que figura com a annex V d'aquesta convocatòria, on constarà l'aplicació del barem següent:  
1. Memòria de treball o estudis realitzats (màxim 8 punts)  
En cas d'empat entre els preseleccionats, aquest es dirimirà atenint-se successivament als criteris següents:  
a) Més puntuació total obtinguda en l'anterior convocatòria  
b) Antiguitat com a funcionari docent  
c) Entrevista amb la comissió.  
Seràn desestimades les sol·licituds de pròrroga per a realitzar estudis que van estar indicats en el projecte de treball pel qual actualment està gaudint la llicència.  
Si, segons la distribució de llicències que figura en l'annex I, queden places vacants en alguna de les modalitats, i ho creu oportú la Comissió Seleccionadora, podran incorporar-se a altres en què hi haja candidats, tenint en compte que el nombre total de llicències no podrà sobrepassar el previst.   
El professorat seleccionat podrà participar en la convocatòria anual específica d'ajudes econòmiques individuals i en la convocatòria d'ajudes i beques destinades a projectes d'investigació i innovació educativa que convoca la Conselleria d'Educació i Ciència.  
Deu. Resolució  
El termini màxim per a resoldre les sol·licituds que formulen els interessats serà de cinc mesos. Si no hi recau resolució expressa en el termini establert, les sol·licituds s'entendran desestimades, sense perjudici del que es dispose quan es dicte la resolució expressa.  
La relació provisional de seleccionats i la relació provisional de no seleccionats, es farà pública al tauler d'anuncis de la Conselleria d'Educació i Ciència, de les direccions territorials d'Educació i dels centres de professors, i hi haurà un termini de 10 dies naturals per a reclamar davant la Comissió Seleccionadora. Aquestes reclamacions es presentaran al registre de les direccions territorials d'Educació.   
Transcorregut aquest termini, una vegada estudiades i, si escau, ateses aquestes reclamacions, la Comissió Seleccionadora trametrà, a la Direcció General de Personal, l'acta o les actes definitives on constarà la relació dels seleccionats i no seleccionats.  
La Direcció General de Personal resoldrà el concurs de mèrits d'acord amb els requisits que estableix aquesta convocatòria i publicarà la Resolució definitiva de la concessió de llicències per estudis i les sol·licituds denegades, en el Diari Oficial de la Generalitat Valenciana.  
Onze. Renúncies  
Una vegada publicada la relació provisional hi haurà un termini de 10 dies naturals per a presentar renúncia a la concessió de la llicència per estudis davant la Comissió Seleccionadora. Aquestes renúncies s'hauran de presentar al Registre de les direccions territorials.   
Resolta aquesta convocatòria, no s'admetran renúncies a les llicències concedides, llevat de casos excepcionals considerats lliurement per la Direcció General de Personal, amb l'informe previ de la Direcció General d'Ordenació i Innovació Educativa.  
Dotze. Retirada de documentació  
Durant el mes de desembre de 1995, els participants podran retirar la seua documentació del Servei d'Educació de la Direcció Territorial d'Educació, directament o per mitjà d'una persona degudament autoritzada.  
Tretze. Període de durada  
El període de durada de les llicències serà:  
1. Professors que sol·liciten llicència per primera vegada.  
A) Període de duració d'un any:  
- Per al professorat de centres d'educació infantil/preescolar, educació primària/ EGB, educació especial, EPA, i SPE, de l'1 de setembre de 1995 al 31 d'agost de 1996.   
- Per al professorat d'ensenyament secundari, ensenyaments artístics, de l'escola oficial d'idiomes, de l'1 d'octubre de 1995 al 30 de setembre de 1996.  
B) Període de duració quadrimestral:  
- Serà de l'1 de març de 1996 al 30 de juny de 1996  
2. Professors que sol·liciten pròrroga.  
A) Període de durada d'un any:  
- El mateix període que l'indicat al punt 1 d'aquest apartat.  
   
B) Període de durada quadrimestral:  
- Per al professorat de centres d'Educació Infantil/Preescolar, Educació Primària/ EGB, Educació Especial, EPA, i SPE, de l'1 de setembre de 1995 al 31 de desembre de 1995.   
- Per al professorat d'Ensenyament Secundari, ensenyaments artístics, de l'escola oficial d'idiomes, de l'1 d'octubre de 1995 al 31 de gener de 1996.  
Catorze. Informe de progrés i memòria final  
1. Els que tinguen una llicència amb durada d'un any hauran de presentar la documentació següent:  
1.1. Durant la primera quinzena del mes de gener de 1996, presentaran en les direccions territorials d'Educació, un informe de progrés sobre el treball desenvolupat fins aquesta data o sobre els estudis realitzats, aquests mitjançant el certificat acreditatiu d'estar matriculat i d'assistència a alguna assignatura o crèdit per al qual sol·licità la llicència, segons el model de l'annex VI.  
Una vegada presentada aquesta documentació, les direccions territorials d'Educació, mitjançant la unitat d'Inspecció Educativa, comunicaran, al llarg de la primera setmana de febrer de 1996, al Servei de Formació del Professorat el compliment del que se sol·licita en aquest apartat.  
Serà motiu de rescissió de la llicència per estudis la no presentació de l'informe de progrés indicat a l'annex VI.  
1.2 A l'acabament del període de llicències per estudis el beneficiari presentarà a la Direcció General d'Ordenació i Innovació Educativa una memòria global del treball desenvolupat o certificat acadèmic dels estudis realitzats, en el termini improrrogable d'un mes.   
2. Els que tinguen una llicència amb durada d'un quadrimestre:  
A l'acabament del període de llicències per estudis el beneficiari presentarà a la Direcció General d'Ordenació i Innovació Educativa una memòria global del treball desenvolupat o certificat acadèmic dels estudis realitzats, en el termini improrrogable d'un mes.  
La Conselleria d'Educació i Ciència podrà disposar de les memòries d'acord amb la legislació vigent sobre la propietat intel·lectual.  
Quinze. Situació administrativa dels seleccionats  
La llicència per estudis no modifica la condició d'activitat del funcionari, que continua subjecte als deures i les responsabilitats propis de la seua situació.  
D'acord amb l'article 72 de la Llei de Funcionaris Civils de l'Estat, el professorat seleccionat rebrà els emoluments corresponents a les retribucions bàsiques, segons l'article 23.2. de la Llei 30/1984, de Mesures per a la Reforma de la Funció Pública.  
Setze. Certificacions  
La Conselleria d'Educació i Ciència, una vegada entregada la memòria final, certificarà la participació del professorat seleccionat d'acord amb la normativa específica sobre certificació i registre de les activitats de formació permanent.  
Disset. Obligacions dels seleccionats  
En qualsevol moment en què s'aprecie que la persona seleccionada no compleix les condicions de l'apartat quatre li serà rescindida la llicència concedida. L'esmentada rescissió s'adoptarà, amb el tràmit previ d'audiència a l'interessat, pel mateix òrgan que resol la convocatòria.  
 DISPOSICIONS FINALS  
   
Primera  
S'autoritza les direccions generals d'Ordenació i Innovació Educativa i de Personal, en l'àmbit de les seues competències, a dictar les instruccions necessàries per al desenvolupament d'aquesta ordre. Es faculta a la Direcció General de Personal per a resoldre la present convocatòria.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 25 d'abril de 1995  
El conseller d'Educació i Ciència,  
JOAN ROMERO GONZáLEZ


Còpia Permalink ELI